Illum, il-Kummissjoni Ewropea nediet konsultazzjoni pubblika mmirata, li tistieden lill-partijiet interessati kollha jikkummentaw dwar reviżjoni proposta tal-Linji Gwida dwar ir-regoli dwar l-għajnuna mill-Istat għan-networks tal-broadband (il-“Linji Gwida dwar il-Broadband”). Il-partijiet interessati jistgħu jirrispondu għall-konsultazzjoni sal-11 ta' Frar 2022. Il-Viċi President Eżekuttiv, Margrethe Vestager, li hija responsabbli mill-politika tal-kompetizzjoni, qalet: “Issa nistiednu lill-partijiet interessati kollha biex jaqsmu l-fehmiet tagħhom dwar il-bidliet immirati proposti tagħna fil-Linji Gwida dwar il-Broadband. Irridu nagħmluha aktar faċli għall-Istati Membri biex irawmu l-implimentazzjoni ta' networks tal-broadband inklużi n-networks tal-Gigabits u tal-5G. Iżda wkoll biex jillimitaw id-distorsjonijiet tal-kompetizzjoni meta s-suq ma jagħtix riżultati.” Il-Linji Gwida dwar il-Broadband għandhom l-għan li jiffaċilitaw l-implimentazzjoni u l-adozzjoni ta' networks tal-broadband f'żoni li jbatu minn servizzi ta' konnettività insuffiċjenti, bħal reġjuni tal-UE remoti u b'popolazzjoni sparsa. Huma jippermettu lill-Istati Membri, b'ċerti kundizzjonijiet, li jappoġġaw infrastrutturi moderni li jkunu kapaċi jipprovdu servizzi ta' konnettività ta' kwalità għolja u affordabbli lill-utenti finali u jnaqqsu d-distakk diġitali meta l-operaturi kummerċjali ma jkollhom l-ebda inċentiv biex jinvestu. Fl-istess ħin, il-Linji Gwida għandhom ukoll l-għan li jipproteġu l-investimenti privati billi jipprovdu li ma jkun jista' jsir l-ebda intervent pubbliku meta l-operaturi privati jinvestu u li jrawmu kompetizzjoni ġusta permezz ta' proċeduri tal-għażla kompetittivi, tan-newtralità teknoloġika u tar-rekwiżiti ta' aċċess miftuħ. Il-Kummissjoni wettqet evalwazzjoni tal-Linji Gwida attwali dwar il-Broadband. L-evalwazzjoni żvelat li l-Linji Gwida attwali jaħdmu sew, huma ġeneralment adattati għall-iskop tagħhom u taw kontribut importanti għall-implimentazzjoni tan-networks tal-broadband. Fl-istess ħin, l-evalwazzjoni wriet li xi aġġustamenti mmirati tar-regoli eżistenti huma meħtieġa biex jirriflettu l-aħħar żviluppi teknoloġiċi u tas-suq u l-bżonnijiet ta' konnettività li qed jevolvu malajr kif riflessi fil-prijoritajiet attwali tal-UE. F'dan il-kuntest, il-Kummissjoni qed tipproponi għadd ta' bidliet immirati. B'mod aktar speċifiku, ir-reviżjoni proposta tinkludi: L-abbozz tal-Linji Gwida dwar il-Broadband u dettalji ulterjuri dwar il-konsultazzjoni pubblika jinsabu online. Il-passi li jmiss Minbarra l-konsultazzjoni li tnediet illum, se jiġi diskuss ukoll it-test propost tal-Linji Gwida dwar il-Broadband waqt laqgħa bejn il-Kummissjoni u l-Istati Membri li se ssir lejn tmiem il-perjodu ta' konsultazzjoni. Dan il-proċess se jiżgura li kemm l-Istati Membri kif ukoll partijiet ikkonċernati oħrajn ikollhom biżżejjed opportunitajiet biex jikkummentaw dwar l-abbozz tal-proposta tal-Kummissjoni. L-adozzjoni tal-Linji Gwida l-ġodda dwar il-Broadband hija prevista għal nofs l-2022. Sfond Il-Linji Gwida eżistenti tal-2013 dwar l-Għajnuna mill-Istat għall-Broadband jippermettu investimenti pubbliċi meta jkun hemm falliment tas-suq u meta dawn l-investimenti jġibu magħhom titjib sinifikanti. Dan huwa soġġett ukoll għal ċerti parametri oħra biex jiġu protetti l-kompetizzjoni u l-inċentivi ta' investiment privat. Id-dispożizzjonijiet tal-Linji Gwida dwar il-Broadband huma kkomplementati mir-Regolament għall-Eżenzjoni Ġenerali Sħiħa (“GBER”), li jistabbilixxi kundizzjonijiet ta' kompatibbiltà ex ante li abbażi tagħhom l-Istati Membri jistgħu jimplimentaw miżuri ta' għajnuna mill-Istat mingħajr ma javżaw lill-Kummissjoni minn qabel. Bejn l-2014 u l-2019, l-Istati Membri nefqu madwar EUR 30 biljun f'finanzjament pubbliku, f'konformità mar-regoli tal-UE dwar l-għajnuna mill-Istat, biex jimlew il-lakuni fl-investiment fl-implimentazzjoni tal-infrastruttura tal-broadband u biex jintlaħqu l-objettivi stabbiliti għall-2020 mill-Aġenda Diġitali għall-Ewropa. Skont l-Indiċi tal-Ekonomija u s-Soċjetà Diġitali, sa nofs l-2020, 87.2 % tal-unitajiet domestiċi fl-Ewropa diġà kellhom aċċess għal broadband veloċi b'veloċità għad-downloads ta' mill-inqas 30 megabit is-sekonda (Mbps), u 59.3 % kellhom il-possibilità li jaqbdu ma' networks li kapaċi jiflaħ veloċitajiet ta' Gigabits. Sal-aħħar ta' Ġunju 2020, kważi l-unitajiet domestiċi tal-UE kollha (99.6 %) kienu koperti minn networks mobbli 4G LTE u 13.9 % kienu koperti minn networks 5G. Fil-Komunikazzjoni tagħha dwar is-Soċjetà tal-Gigabits, il-Kummissjoni identifikat il-ħtiġijiet ta' konnettività li jridu jinkisbu sal-2025 biex tinbena soċjetà Ewropea tal-Gigabits, jiġifieri: (i) jenħtieġ li l-unitajiet domestiċi Ewropej kollha jkollhom konnettività mal-internet b'veloċità għad-downloads ta' mill-inqas 100 Mbps, li jistgħu jittellgħu għal 1 Gbps, (ii) jenħtieġ li l-muturi soċjoekonomiċi bħall-iskejjel, l-isptarijiet, u l-amministrazzjoni pubblika kif ukoll l-intrapriżi diġitalment intensivi jibbenefikaw minn konnettività tal-Gigabits (uploads u downloads b'1 Gbps); (iii) jenħtieġ li ż-żoni urbani kollha u r-rotot ewlenin kollha tat-trasport terrestri jkunu koperti minn network 5G mingħajr interruzzjoni. Fi Frar 2020, il-Kummissjoni ppubblikat il-prijoritajiet diġitali tal-UE fosthom il-Komunikazzjoni: Insawru l-futur diġitali tal-Ewropa u fakkret li l-konnettività biex jintlaħqu l-objettivi tal-UE 2025 tibqa' l-aktar element kostitwenti fundamentali tat-trasformazzjoni diġitali tal-Ewropa. Il-Komunikazzjoni dwar il-Kumpass Diġitali tipprevedi li, sal-2030, jenħtieġ li l-unitajiet domestiċi kollha tal-Unjoni jkunu koperti minn network tal-Gigabits, u jenħtieġ li ż-żoni popolati kollha jkunu koperti mill-5G. Il-proposta tal-Programm ta' Politika dwar id-Deċennju Diġitali tenfasizza li l-ħtiġijiet tas-soċjetà għal bandwidth għall-uploads u d-downloads qed jiżdiedu b'mod kostanti. Hija tgħid li sal-2030, jenħtieġ li n-networks b'veloċitajiet tal-Gigabits isiru disponibbli b'kundizzjonijiet aċċessibbli għal kull min jeħtieġu jew jixtiequ jkollhom networks b'tali kapaċità.